## La Generalitat ha presentat l’oferta turística de la Comunitat Valenciana en 39 fires i esdeveniments turístics durant 2025

*** Turisme Comunitat Valenciana ha participat en 15 certàmens nacionals i en 24 fires internacionals
* La Conselleria de Turisme reforça la seua presència en certàmens especialitzats de MICE, golf, turisme actiu, nàutic, cultural, gastronòmic i de naturalesa**

Turisme Comunitat Valenciana ha presentat l’oferta turística de la Comunitat Valenciana en un total de 39 fires i convocatòries turístiques i gastronòmiques, tant nacionals com internacionals, al llarg de 2025, amb l’objectiu de reforçar el posicionament de la destinació en els principals mercats emissors i donar suport a la comercialització de les empreses turístiques valencianes.

En concret, durant 2025 Turisme Comunitat Valenciana ha estat present en 15 fires d’àmbit nacional, entre les quals FITUR, Mediterrània Gastrònoma, Alacant Gastronòmica, Ciclosferia, Pedal Spain o la Fira de Tots Sants de Cocentaina.

Així mateix, ha participat en 24 certàmens internacionals, incloses algunes de les cites més rellevants del calendari turístic mundial com la World Travel Market (Londres), ITB Berlin, ITB la Xina, IMEX Frankfurt, IBTM World (Barcelona) o Routes Europe, entre altres.

La participació en estes fires respon a l’estratègia de Turisme Comunitat Valenciana d’estar present en els fòrums que concentren majors índexs de contractació professional i que constituïxen un marc idoni per a la comercialització de destinacions i productes turístics, així com per al contacte directe entre empreses, operadors i destinacions.

D’esta manera, l’estratègia de participació en fires durant 2025 ha tingut entre els seus principals objectius reforçar la presència d’empreses, associacions i destinacions de tota la Comunitat Valenciana, afavorint la promoció conjunta de la destinació i contribuint activament a la diversificació de l’oferta turística i a la desestacionalització de la demanda.

Així mateix, s’ha prioritzat l’assistència tant a les grans fires generalistes com a certàmens especialitzats en productes turístics estratègics, com ara el turisme de congressos, incentius i esdeveniments (MICE), el turisme de golf, el turisme nàutic, el cicloturisme, el turisme cultural, el turisme gastronòmic i els productes vinculats a la naturalesa i la sostenibilitat.

**Reforç dels productes turístics**

Durant 2025, la Generalitat ha reforçat la promoció dels productes turístics estratègics de la Comunitat Valenciana, i ha avançat en una oferta més diversificada, sostenible i alineada amb les noves motivacions de la demanda turística.

En el turisme MICE, la Comunitat Valenciana ha consolidat el seu posicionament com a destinació competitiva per a la celebració de congressos, incentius i esdeveniments professionals, amb presència en els principals fòrums internacionals del sector i una agenda orientada a la captació d’esdeveniments i a la generació d’oportunitats comercials.

La promoció del turisme de golf ha continuat sent una de les línies prioritàries, amb una presència destacada en fires professionals i tornejos internacionals, com el KLM Open, el BMW International Open o el IAGTO European Convention, que ha reforçat la visibilitat de la destinació en mercats d’alt valor afegit i contribuïx a l’atracció de visitants fora de la temporada alta.

S’ha intensificat la promoció dels productes vinculats al turisme actiu, de naturalesa i cultural, amb especial atenció als integrats en el programa ‘Creaturisme’, participant en certàmens especialitzats com Fiets & Wandelbeurs, Salon du Randonneur, Delta Birding Festival o Global Birdfair.

D’altra banda, la gastronomia ha continuat ocupant un lloc destacat dins de l’estratègia promocional a través de ‘L’Exquisit Mediterrani’, amb presència activa en els principals esdeveniments del sector, com ara Madrid Fusión, Alacant Gastronòmica o Mediterrània Gastrònoma, cosa que ha reforçat la gastronomia com a element tractor d’experiències turístiques vinculades al territori i el producte local.

**Altres actuacions promocionals**

A més de la presència en fires i certàmens turístics, Turisme Comunitat Valenciana ha desenrotllat durant 2025 una estratègia promocional complementària, amb accions més segmentades i orientades a públics específics.

En este sentit, s’han dut a terme  presentacions de destinació, trobades professionals, *roadshows* i accions promocionals vinculades a esdeveniments sectorials, tant en mercats nacionals com internacionals, dirigides a operadors turístics, agents de viatge, prescriptors i mitjans de comunicació.

Així mateix, al llarg de l’any s’han impulsat viatges de familiarització i viatges de premsa amb un enfocament temàtic i experiencial, dirigits a mitjans especialitzats, plataformes digitals i creadors de contingut, amb l’objectiu de donar visibilitat a productes turístics vinculats a la sostenibilitat, la gastronomia, la cultura, el turisme actiu, el turisme esportiu, el turisme musical o el turisme d’interior.

Estes actuacions s’han complementat amb accions específiques dirigides a professionals del sector turístic, com ara tallers, jornades tècniques i trobades B2B, orientades a millorar el coneixement de la destinació, facilitar el contacte comercial i afavorir la creació de noves oportunitats de negoci per a les empreses turístiques de la Comunitat Valenciana.

En 2025, més de 700 empreses, associacions i entitats del sector turístic de la Comunitat Valenciana han participat en totes estes actuacions, cosa que ha reforçat la col·laboració publicoprivada i la projecció conjunta de la destinació en els principals mercats nacionals i internacionals.

Fecha: 03/01/2026